b'\n_START_ARTICLE_\nChristian Frederiks plass (Oslo)\n_START_SECTION_\nPlassen\n_START_PARAGRAPH_\nPlassen ble i 1914 oppkalt etter Christian Frederik (1786\xe2\x80\x931848), dansk-norsk kronprins fram til 1814 og dansk konge 1839-1848, i forbindelse med at det var 100 \xc3\xa5r siden han var norsk konge fra 17. mai til 10. oktober 1814. Hans navn ble knyttet til denne plassen fordi mesteparten hadde tilh\xc3\xb8rt hagen foran Pal\xc3\xa9et, landets f\xc3\xb8rste kongebolig i nyere tid, og fordi Christian Frederik var den f\xc3\xb8rste konge som bodde der. _NEWLINE_Plassen er 7,4 m\xc3\xa5l stor og avgrenses av \xc3\x98stbanehallen (tidligere \xc3\x98stbanestasjonen) i nord, Strandgata i vest, Prinsens gate i syd og trappene mot Flytogterminalen og Hotell Opera i \xc3\xb8st. _NEWLINE_Omr\xc3\xa5det plassen ligger p\xc3\xa5 ble fylt opp som land p\xc3\xa5 begynnelsen av 1700-tallet. _NEWLINE_Skulpturgruppen \xc2\xabSolen og Jorden\xc2\xbb, utf\xc3\xb8rt i stein og bronse av \xc3\x98rnulf Bast, ble satt opp i 1986 i en fontene p\xc3\xa5 plassen. Anlegget ble bekostet av Den Norske Amerikalinje, kommunen og legatene til Oslo Bys forskj\xc3\xb8nnelse. P\xc3\xa5 plassen er det uteservering i sommersesongen._NEWLINE_I noen \xc3\xa5r frem til 2004 var omr\xc3\xa5det vest p\xc3\xa5 plassen, som fikk navnet Plata, samlingssted for narkomane. Omfattende mengder stoff ble omsatt, og handelen ble stiltiende tolerert av myndighetene. Det ble kritisert at dette var det f\xc3\xb8rste som m\xc3\xb8tte turister som kom med tog til hovedstaden. I 2004 grep politiet inn og milj\xc3\xb8et ble til fortvilelse for handelsstanden i Skippergata flyttet dit. V\xc3\xa5ren 2009 hadde imidlertid mange i milj\xc3\xb8et flyttet tilbake til plenen p\xc3\xa5 gamle plata._NEWLINE_Plassen vil f\xc3\xa5 \xc3\xb8kt betydning n\xc3\xa5r E18, som i dag g\xc3\xa5r mellom plassen og Bj\xc3\xb8rvika, er lagt i r\xc3\xb8r og plassen blir en del av Operaallmenningen, et bindeledd mellom det nye Bj\xc3\xb8rvika og eksisterende sentrum. Fremtidig utforming av plassen er ikke bestemt per 2008.'